b'\n_START_ARTICLE_\nRafik Hariri\n_START_PARAGRAPH_\nRafik Baha El Deen Al-Hariri (arabisk: \xd8\xb1\xd9\x81\xd9\x8a\xd9\x82 \xd8\xa8\xd9\x87\xd8\xa7\xd8\xa1 \xd8\xa7\xd9\x84\xd8\xaf\xd9\x8a\xd9\x86 \xd8\xa7\xd9\x84\xd8\xad\xd8\xb1\xd9\x8a\xd8\xb1\xd9\x8a) (1. november 1944 i Sidon \xe2\x80\x93 14. februar 2005 i Beirut) var en libanesisk erhvervsmand og politiker, der var landets premierminister i to perioder fra 1992-1998 og 2000-2004. Han dominerede landets politiske og \xc3\xb8konomiske liv efter den libanesiske borgerkrig og spillede en stor rolle i genopbygningen. Han var sunnimuslim._NEWLINE_Hariri etablerede sig i 1965 som entrepren\xc3\xb8r i Saudi-Arabien, men vendte i 1990 tilbage til Libanon, hvor han var en af de \xc3\xb8konomiske drivkrafter bag genopbygningen af det centrale Beirut. Han blev premierminister i 1992 og arbejdede t\xc3\xa6t sammen med Syrien, ligesom han blev kendt for at lade egne kandidater bes\xc3\xa6tte de ledende stillinger, hvilket han fik kritik for. Han distancerede sig senere fra Syrien og kr\xc3\xa6vede i 2004, at landets milit\xc3\xa6r skulle tr\xc3\xa6kke sig ud af Libanon. Da pr\xc3\xa6sident \xc3\x89mile Lahoud efter pres fra Syrien fik forl\xc3\xa6nget sin mandatperiode, gik Hariri af i protest._NEWLINE_Rafik Hariri blev dr\xc3\xa6bt ved et attentat i Beirut. Sagen er uopklaret og efterforskes stadig. En FN-rapport fra 2005 p\xc3\xa5viste, at Syrien kan have v\xc3\xa6ret st\xc3\xa5et bag mordet. Politisk bet\xc3\xb8d mordet store forandringer i det politiske liv i form af den s\xc3\xa5kaldte Cederrevolution, der udsprang af voldsomme demonstrationer mod Syriens tilstedev\xc3\xa6relse i landet. Den pro-syriske regering faldt, og til sidste m\xc3\xa5tte Syrien tr\xc3\xa6kke sine styrker ud af Libanon.'